ΑΠΌΦΑΣΗ ΤΗΣ ΕΠΙΤΡΟΠΉΣ της 23ης Δεκεμβρίου 2005 για την τροποποίηση της απόφασης 2003/135/ΕΚ όσον αφορά την παράταση των σχεδίων για την εξάλειψη της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων κατά της κλασικής πανώλης των χοίρων σε ορισμένες περιοχές των ομόσπονδων κρατιδίων της Βόρειας Ρηνανίας-Βεστφαλίας και της Ρηνανίας-Παλατινάτου (Γερμανία) [κοινοποιηθείσα υπό τον αριθμό Ε(2005) 5621] (Τα κείμενα στη γερμανική και τη γαλλική γλώσσα είναι τα μόνα αυθεντικά) (2005/950/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων (1), και ιδίως τα άρθρα 16 παράγραφος 1 και το άρθρο 20 παράγραφος 2, Εκτιμώντας τα ακόλουθα: (1) Η απόφαση 2003/135/ΕΚ της Επιτροπής, της 27ης Φεβρουαρίου 2003, για την έγκριση των σχεδίων για την εξάλειψη της κλασικής πανώλης των χοίρων και τον επείγοντα εμβολιασμό των αγριόχοιρων κατά της κλασικής πανώλης των χοίρων στην Γερμανία, στα ομόσπονδα κράτη Κάτω Σαξονία, Βόρεια Ρηνανία-Βεστφαλία, Ρηνανία-Παλατινάτο και Σάαρλαντ (2), εγκρίθηκε στα πλαίσια μέτρων για την καταπολέμηση της κλασικής πανώλης των χοίρων. (2) Η νόσος εξαλείφθηκε με επιτυχία στο ομόσπονδο κρατίδιο της Βόρειας Ρηνανίας-Βεστφαλίας και το εγκεκριμένο σχέδιο εξάλειψης που θεσπίστηκε για ορισμένες περιοχές του εν λόγω ομόσπονδου κρατιδίου καταργήθηκε με την απόφαση 2005/58/ΕΚ της Επιτροπής, της 26ης Ιανουαρίου 2005, για τροποποίηση της απόφασης 2003/135/ΕΚ όσον αφορά τον τερματισμό των σχεδίων για την εξάλειψη και τον εμβολιασμό στα ομόσπονδα κράτη Κάτω Σαξονία, Βόρεια Ρηνανία-Βεστφαλία και του σχεδίου εξάλειψης στο ομόσπονδο κράτος του Σάαρλαντ (Γερμανία) (3). (3) Οι γερμανικές αρχές ενημέρωσαν την Επιτροπή για την επανεμφάνιση της νόσου τον Οκτώβριο του 2005 σε αγριόχοιρους σε ορισμένες περιοχές της Βόρειας Ρηνανίας-Βεστφαλίας και τροποποίησαν ανάλογα τα σχέδια για την εξάλειψη της κλασικής πανώλης των χοίρων και τον επείγοντα εμβολιασμό των αγριόχοιρων κατά της κλασικής πανώλης των χοίρων· ενημέρωσαν δε σχετικά την Επιτροπή. (4) Σύμφωνα με τα επιδημιολογικά στοιχεία, το σχέδιο εξάλειψης στη Γερμανία θα πρέπει να επεκταθεί και σε περιοχές της περιφέρειας Euskirchen στη Βόρεια Ρηνανία-Βεστφαλία και στις περιφέρειες Ahrweiler και Daun στη Ρηνανία-Παλατινάτο. Επιπλέον, το σχέδιο επείγοντος εμβολιασμού των αγριόχοιρων κατά της κλασικής πανώλης των χοίρων πρέπει να τροποποιηθεί για να καλύψει τις εν λόγω περιοχές. (5) Η απόφαση 2003/135/ΕΚ θα πρέπει ως εκ τούτου να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2003/135/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Γαλλική Δημοκρατία. Βρυξέλλες, 23 Δεκεμβρίου 2005.

[Source: multi_eurlex | Tokens: 2773]